text: 60 ansatte i Cimber mister jobbet 
  30 maj 2012 kl. 11.42
  Flyselskabet Cimber A/S, som opstod af det konkursramte Cimber Sterling, fritstiller 60 medarbejdere.
  60 ansatte i det nye flyselskab Cimber A/S mister onsdag deres job, skriver DR Nyhederne.
  Cimber A/S lå ellers i forhandlinger med SAS om tre fly af typen ATR-72, og under forhandlingerne havde de ansatte fået udsat fritstillingen indtil midnat onsdag.
  Men fordi aftalen ikke kom i hus, står omkring 30 piloter og 30 kabineansatte onsdag uden job i Cimber A/S.
  Formand for Cimbers pilotforening, Sten Vestergaard, ærgrer sig over situationen.
  - Det er meget kedeligt for medlemmerne, som ikke har haft mulighed for at søge nye job, siger han til DR.
  Aftalen skulle omfatte tre ATR-fly, som skulle flyve for SAS - hovedsageligt på indenrigsruter, men kom altså ikke i hus til planlagt tid.
  - Nu vil jeg tage kontakt til SAS for at høre, hvad status er - og om medlemmerne skal blive ved med at vente, siger Sten Vestergaard.
  Cimber A/S opstod, da tre tidligere topfolk fra Cimber Sterling opkøbte konkursboet og dannede det ny flyselskab, som forventedes at kunne redde over 200 job.
  Men den forventning lever Cimber A/S ikke længere op til efter onsdagens fritstilling.
  